Ego Ansericus dominus Montis Regalis notum facio tam presentibus quam futuris quod profecturus Hierosolimam recognovi in capitulo Cistercii coram conventu quod dimiseram eidem domui pro salute anime mee et uxoris mee libere et sine omni retentione clausum de Muresaut perpetuo possidendum. Quia vero domus eadem pro amore maximo quem habebat erga me sponte dederat mihi in vita mea et uxoris mee dimidium vinum clausi illius ego precavens ne domus Cisterciensis hac occasione posset in posterum aliquo modo fatigari dimisi et guerpivi ex toto totum vinum domui memorate. Insuper ut Deus prosperum faceret iter meum et me duceret ad bonum finem dedi eidem domui in elemosinam perpetuam ad usum domus sue de Muresaut tres quadrigatas ligni salvo quercu in nemore quod vocatur Silvata singulis septimanis in perpetuum accipiendas. Actum est hoc in capitulo Cistercii coram omnibus. Hoc totum laudaverunt apud Muresaut duo filii mei Ansericus et Johannes. Testes : Poncius cellerarius Cistercii, Rogerius monacus, Garnerius conversus, Johannes de Pontivo, Johannes dominus de Arceis, Reynaldus de Corbertaut, Raymundus de Corbigni, Petrus de Curcellis, Hugo prepositus de Muresaut et Guido frater eius. Ut autem hoc magis ratum esset presentem cartam sigillo meo feci communiri. Actum anno Dominice Incarnationis millesimo centesimo octogesimo nono. Nos Willelmus Dei gratia Cabilonensis episcopus notum facimus universis presens scriptum inspecturis quod nos vidimus et diligenter inspeximus apud Cistercium quartam domini Anserici domini Monti Regalis sigillo ipsius sigillatam de verbo ad verbum per omnia fideliter continere sicut in hac presenti pagina superius continetur. Et in huius rei testimonium presenti cedule apposuimus sigillum nostrum. Actum anno Domini Mo CCo quadragesimo secundo die Ascensionis ipsius.